remissie van doetslage voir
janne de woghe
kaerle etc doen te weten allen luden tegenwoirdich ende toecomende
dat wy ontfaen hebben die oitmoedige supplicatie van jan de woege
arm scrynmakere belast met huysvrouwe ende twee cleyn kinderkens
inhoudende hoe dat omtrent een jaer geleden de voirs. suppl is ghaen
drincken tot bygaerden by onser stadt van bruessele gelegen met
eenen geheeten bertele wesende doen der tyt meyere tot berchem
ende nae dien zy aldair vie oft vyfve gedroncken hadden ende
hen gelach betaelt heeft die voirs. suppl. genomen zynen wech om
thuysweerts te ghane met zyne voirs. wive ende twee kynderen
dat als doen hen gevolcht is de voirs. bertele wesende zeer by
drancke ende noch een met hem ende comende by hem suppl hebben
den selven zyn lanck mes af gegort ende hem gestoten in een
gracht ende dat meer os opten selven suppl geslagen dat hy
gequetst was in een zyn handt soe dat hem van noode was om
zyn lyf te beschudden te treckene eenen zynen opstekere daer mede
hy den voirs. bertele gaf alleene een cleyn steekcxken omtrent
zynen hals daer af hy binnen negen oft thien daghen daernae
van levende live ter doot quam ende is wel te vermoeden indien
de voirs. bertele wel verwaert ende gecureert hadde geweest
hy vanden voirs. steecxken egheen noot van stervenden gehadt en
soude hebben ende hoe wel den voirs. dootslach den suppl
herttelycken leet is ende dat hy partye geinteresseerde heeft
gesoent ende gebetert nietmin beduchtende rigeur van iustitien
heeft hem geabsenteert vuyt onsen lande ende hertoochdomme
van brabant ende en soude aldair niet wederom dorren
keeren hanteeren noch converseren maer is gescapen vuyt
den selven te moeten bliven soe verre onse gracie ende
genade hem hier op nyet verleent ende gedeylt en wordde
alsoe hy seeght ons omme de selve zeer oitmoedelyck
biddende soe eest dat wy de saken voirschreven ongemerct
den selven janne de woghe suppl genegen wesende tot
zynder beden ende supplicatien ende willende hem in dit
stuck gracie ende genade prefereren voir strancheyt van
iusticien hebben in den gevalle als boven vergheven
quytgeschouden ende geremitteert vergheven schelden quyt
ende remitteren vuyt zundelinge gracie mits desen
onsen brieve tfeyt ende dootslach boven verclaert mitgaders
alle peyne ende bruecke corporele ende criminele dair
inne hy ter cansen van dien met datter aencleeft tegen
ons ende iusticie mesdaen ende mesbruyct mach hebben
ende hebben hem als te desen wedergestelt ende gerestitueert
stellen weder en restitueren mits desen onsen voirs.
brieve tot zynder goede fame name ende geruchte
in onsen voirs. lande ende hertoghdomme van brabant
ende anderen onsen landen ende heerlicheyden ende
tot zijnen onverbuerden goeden indien hyer eenige heeft
gelyck ende in alre manieren als hij was voire de toecompste
vanden feyte enden dootslage voirsc. imponerende hierop
silencie ende eeuwich zwygen onsen procureur generael van
brabant ende allen anderen onsen rechteren iusticien ende
officieren wie zy zyn satisfactie ende beternisse eerst ende
voir alle werck gedaen der geinteresseerde partye indien die
noch nyet gedaen en zy ende ennige daer toe dient civilick
alleenlyck behoudelick oick dat die selve suppl gehouden
sal wesen tvoirs. feyt ende dootslach tegens ons civilic te
beteren naer de gelegentheyt vander mesdaet ende de faculteyt
van zyne goede ende oick dat de voirs. suppl gehouden werdt
te refonderen ende betaelen de wettelycke costen van iusticie
indien datter enige gedaen zyn allet ter taxatien ende
arbitrage van onsen lieven ende getrouwen cancellier ende
lueden van onsen rade in brabant die wy daertoe
committeren by desen ontbieden daer om ende bevelen den
selven onsen cancellier ende rade dat voer henluden
geroepen die ghene die daer om behoiren geroepen te zijn
zy procederen wel ende duechdelyck ter verificatie ende
interinemente van deselven onsen iegewoirdigen brieve nae huere
forme ende inhouden ende ter taxatien vanden civile boeten
ende costen voirscreven ende dat gedaen ende de selve
civile civile boeten ende costen getaxeert ende betaelt zynde in
handen vanden ghenen van onsen ontfangers oft anderen
onsen officier dient behoeren sal die vanden voirs. civile
boete gehouden sal wesen rekeningen bewys ende relquat te
doene tot onsen proffyte metten anderen penningen van zynen
ontfanghe zy onse drossaert van brabant meyer van loven
amman van bruessele schouteten van antwerpen ende
vanden bossche ende alle andere onse ende der smaelre
heeren rechteren iusticieren officieren ende ondersaten
tegenwoirdich ende toecoomende dien dat aengaen oft
aenroeren sal moegen hue stedehouderen ende eenyegelyck
van hen besundere soe hem toebehoiren sal doen laten
ende gedoogen den voirs. janne de woege suppl van
desen onsen tegewoirdiger gratien remitteren ende pardoeneren
ende van allen den inhouden van desen inder voegen
ende manieren voiren verhaelt rustelick vredelick
volcomelick ende eeuwelick genyeten ende gebruycken
sonder hem te doen ofte laten geschien nu noch in
toecomenden tyden ennich hinder stoot letsel oft moeyenisse
aen live noch aen goeden ter contrarien in eniger manieren
maer indien zyn lyf oft enige van zyn voirs. onverbuerden
goeden soe voers. es daer omme gevangen gearresteert
ofte becommert waren zy die stellen ende setten oft doen stellen
ende setten terstont ende sonder vertreck tot gheheele ende
volcoomen delivrancie want ons alsoe gelieft ende ten
eynde zoe hebben wy onsen zegel hieraen doen doen hangen
behoudelick in anderen saken ons recht ende eenyegelycken
tzyne in allen gegeven? on onser stadt van tricht inde
maent van octobry ent jaer onsheeren duysent vyfhondert
ende twintich ende van onsen rycken te weten vanden
roomschen tweeste ende van castillien $$ twyfste aldus
stont gescreven onder opte plycke byden coninck ende
geteekent rysele ende noch visa
gecollacioneert $$ $$
accorderend metten originale
by my